Vlieg verongeluk domino-wêreldrekordpogingDie piepklein domino’s (Foto: Frankfurter Allgemeine) ŉ Wêreldrekordpoging vir mini-domino’s is in die wiele gery toe ŉ vlieg die teëltjies vroegtydig omgestamp het. Die teëltjies was so groot soos ŉ pinkienael en moes met ŉ knyptangetjie gebou word. “Die vlieg het die kettingreaksie vroegtydig omgestamp,” het organiseerder Patrick Sinner Saterdag gesê. “Daar was nie meer genoeg tyd oor om weer die klein teëltjies op te stel nie.” Drie ander wêreldrekords is egter in Nidda, Duitsland verbeter tydens vyf pogings, waaronder ŉ formasie van 596 229 domino’s. Ongeveer 20 mense het ongeveer twee weke lank spandeer om verskillende domino-formasies op te stel vir die wêreldrekordpoging. Die drie wêreldrekords is verbeter vir langste dominomuur, grootste spiraal en grootste dominokubus wat binne 15 minute omgeval het.